A BIZOTTSÁG 1819/2004/EK RENDELETE
(2004. október 20.)
a gabonafélék, a rizs és a gabonából származó termékek egyes kiviteli engedélyei kiállításának elbírálási idejét illetően a 1342/2003/EK rendelet alóli kivételről
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gabonafélék piacának közös szervezéséről szóló, 2003. szeptember 29-i 1784/2003/EK tanácsi rendeletre (1) és különösen annak 9. cikke (2) bekezdésére és 18. cikkére,
tekintettel a rizs piacának közös szervezéséről szóló, 2003. szeptember 29-i 1785/2003/EK tanácsi rendeletre (2) és különösen annak 10. cikke (2) bekezdésére és 19. cikkére,
mivel:
(1)
A Bizottság 2003. július 28-i, a gabonafélék és a rizs behozatali és kiviteli engedélyei rendszerének alkalmazására vonatkozó különös részletes szabályok megállapításáról szóló 1342/2003/EK rendelete (3) meghatározza, hogy az említett bekezdésben szereplő termékek kiviteli engedélyei a kérelem benyújtását követő harmadik napon kerülnek aláírásra, amennyiben e határidőn belül a Bizottság nem hoz különleges intézkedéseket.
(2)
Ezt az elbírálási határidőt kell alkalmazni az olyan kiviteli engedélyekre, ahol a visszatérítés összege nulla, valamint az olyanokra is, ahol a visszatérítés összege meghaladja a nullát. A közös gabona- és rizspiac 2004/2005-ös évre való ellátottságát tekintve növelni kell a gabona és a rizs kivitelét, különösen azokét, amelyek a világpiaci ár szintjén vannak.
(3)
Ezen feltételek mellett ideiglenesen fel kell függeszteni a háromnapos elbírálási határidőt a gabonafélék, a rizs és a gabonából származó termékek kiviteli engedélyeire, ahol a visszatérítés összege, az esetleges korrekciós összeget beleértve nullával egyenlő.
(4)
Az e rendeletben előírt intézkedések összhangban vannak a Gabonapiaci Irányítóbizottság véleményével,
ELFOGADTA EZT A RENDELETET:
1. cikk
Az 1342/2003/EK rendelet 8. cikkének (1) bekezdése első albekezdése alóli kivételként az albekezdésben szereplő termékek kiviteli engedélyét a kérelem benyújtásának napján kiállítják, amikor a visszatérítési összeg nullával egyenlő.
2. cikk
Ez a rendelet az Európai Unió Hivatalos Lapjában való kihirdetését követő napon lép hatályba.
E rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2004. október 20-án.